**Házirend**

(2019. aug. 26- 2020. júl. 24.)

Az óvoda feladatának tekinti, hogy derűs, nyugodt légkört biztosítson a gyermekeknek, sokoldalúan fejlessze személyiségüket, és megőrizze testi épségüket. Ezek megvalósításához szükséges az óvoda és a család sokoldalú, bizalomra épülő együttműködése és a házirend betartása.

Az óvodai nevelési év 2018. szeptember 1-től 2019. május 31-ig tart. Az óvoda június 1-től szept. 1-ig nyári napirend szerint működik. 2020. júl. 27-től aug. 22-ig az óvoda zárva tart.

Az óvoda hétfőtől péntekig naponta 7-től 17-ig tart nyitva.

Az ünnepek miatti munkarendben bekövetkezett változásokról időben értesítést kapnak a szülők. A Köznevelési Törvény értelmében minden közoktatási intézmény rendelkezik 5, ún. nevelés nélküli munkanappal. Ezek időpontjáról a későbbiekben tájékoztatjuk a szülőket, az érintett nap előtt legalább két héttel.

Kérjük a szülőket, hogy gyermekeiket kísérjék be az óvodába. Amennyiben a gyermek egyedül érkezik, vagy egyedül mehet haza, a szülő írásbeli nyilatkozatára van szükség. Az írásbeli nyilatkozatot az óvoda vezetőjének kell leadni. Ugyanúgy írásbeli nyilatkozatra van szükség, ha a gyermeket nem a szülő vagy a törvényes képviselő viszi haza.

A gyermek ruházatát az óvodában jellemezze a praktikusság, kényelem és a tisztaság. Szükséges az átöltözéshez tartalék ruha. Legyen az óvodásnak torna felszerelése, váltócipője és udvari öltözéke. Jó, ha a ruhadarabokat, lábbeliket megkülönböztető jelzéssel látják el.

Az étkezések időpontja: reggeli de. 8-9 óra között, érkezéstől függően. Ebéd 12 óra. Uzsonna: 15.30 -16.00. Az óvodai étkezéshez otthoni egészséges kiegészítő táplálkozás szükséges.

Kérjük, hogy a foglalkozások nyugodt megkezdése érdekében a gyerekek lehetőség szerint 9 óráig érkezzenek meg az óvodába.

Betegség miatti hiányzást be kell jelenteni telefonon a csoportos óvónőnek. Betegség esetén a gyermek csak orvosi igazolással járhat újra óvodába. A fertőző betegséget be kell jelenteni a csoportos óvónőnek. Az óvodában csak egészséges gyermek tartózkodhat! Beteg, gyógyszert szedő, még lábadozó gyermek bevétele az óvodába a többi gyermek egészségének megőrzése érdekében nem lehetséges! Nem betegség miatti hiányzást a szülőnek írásban kell igazolnia. Az igazolásokat az óvónőnek a hiányzás utáni 10 napon belül

kell odaadni. 10 nap igazolatlan hiányzás után az intézménynek bejelentési kötelezettsége van a jegyző ill. a gyámhatóság felé.

Az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelésre-oktatásra készíti fel. A szülő kérésére a gyermek negyedik életévéig kaphat felmentést a kötelező óvodai nevelésben való részvétel alól.

A szülő munkahelyi és lakcímét, telefonszámát, annak változásait köteles bejelenteni a csoportos óvónőnek.

A gyermek fejlődéséről, személyiségéről tájékoztatást adnak az óvónők.

Az óvodai ünnepélyekre, kirándulásokra az óvodai csoport terve alapján kerül sor. Időpontjáról előzetesen értesítjük a szülőket.

Az óvodába hozott, illetve hagyott tárgyakért felelősséget nem vállalunk! Az óvónőknek munkaidőben nincs módjuk és lehetőségük arra, hogy a csoport felügyelete mellett a gyermekek által behozott játékokat és egyéb tárgyakat megkeressék a csoportszobában, ezért kérjük megértésüket és segítségüket, hogy csak olyan tárgyakat hozzanak be, melyek nem baj, ha csak másnap vagy később kerülnek haza. Az öltözőben hagyott értékekről a szülőnek bejelentési kötelezettsége van.

A nyári ügyelet megszervezése érdekében kérjük a szülőket, hogy tájékoztassák az óvónőt, mely nyári hónapokban igénylik az óvoda szolgáltatását.

Az óvodai felvétel jelentkezés útján történik. A beiratkozás módja: háziorvosi igazolás, hogy a gyermek közösségbe mehet, szerződéskötés, a gyermek adatlapjának kitöltése.

A beíratásnál kérjük a gyermek jelenlétét, személyi adatait, oltási lapját. Az óvodai felvétel az intézmény befogadó képességétől függően folyamatos.

Az óvoda területén szeszesital fogyasztása és a dohányzás tilos!